CELEX: 32021D1356
Language: hu
Date: 2021-06-30 00:00:00
Title: A Bizottság (EU) 2021/1356 határozata (2021. június 30.) Svédországnak az (EU) 2021/267 európai parlamenti és tanácsi rendelet 2. cikkében meghatározott egyes időszakok meghosszabbítására való felhatalmazásáról (az értesítés a C(2021) 4608. számú dokumentummal történt) (Csak az angol nyelvű szöveg hiteles)

2021.8.16.   
               
               
                  HU
               
               
                  Az Európai Unió Hivatalos Lapja
               
               
                  L 293/1
               
            
         A BIZOTTSÁG (EU) 2021/1356 HATÁROZATA
         (2021. június 30.)
         Svédországnak az (EU) 2021/267 európai parlamenti és tanácsi rendelet 2. cikkében meghatározott egyes időszakok meghosszabbítására való felhatalmazásáról
         
            
               (az értesítés a C(2021) 4608. számú dokumentummal történt)
            
         
         (Csak az angol nyelvű szöveg hiteles)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a közlekedésre vonatkozó szabályozás bizonyos területein egyes bizonyítványok és engedélyek megújításával és meghosszabbításával, egyes időszakos ellenőrzések és továbbképzések elhalasztásával, valamint az (EU) 2020/698 rendeletben említett egyes időszakok meghosszabbításával kapcsolatos egyedi és átmeneti intézkedéseknek az elhúzódó Covid19-válságra tekintettel történő megállapításáról szóló, 2021. február 16-i (EU) 2021/267 európai parlamenti és tanácsi rendeletre (1), és különösen annak 2. cikke (8) bekezdésére,
         mivel:
         
                     (1)
                  
                  
                     Az (EU) 2021/267 rendelet 2. cikkének (1) bekezdése meghosszabbítja a továbbképzésnek a szakmai alkalmassági bizonyítvánnyal rendelkezők általi elvégzésére vonatkozó azon határidőket, amelyek egyébként 2020. szeptember 1. és 2021. június 30. között jártak volna le vagy járnának le. Az említett rendelet 2. cikkének (3) bekezdése meghosszabbítja az ehhez kapcsolódó 95. harmonizált uniós kód jelölésének érvényességét.
                  
               
                     (2)
                  
                  
                     Az (EU) 2021/267 rendelet 2. cikkének (5) bekezdése meghosszabbítja a 2003/59/EK európai parlamenti és tanácsi irányelv (2) II. mellékletében említett, egyébként 2020. szeptember 1. és 2021. június 30. között lejárt vagy lejáró gépjárművezetői képesítési igazolványok érvényességét.
                  
               
                     (3)
                  
                  
                     2021. május 6-án kelt levelében Svédország indokolással ellátott kérelmet nyújtott be az (EU) 2021/267 rendelet 2. cikkének (1), (3) és (5) bekezdésében meghatározott egyes időszakok meghosszabbításának engedélyezése iránt. Svédország 2021. május 20-án kelt levelében további információkat nyújtott be kérelmének alátámasztására.
                  
               
                     (4)
                  
                  
                     Svédország 2021. május 27-én kelt levelével csökkentette indokolással ellátott kérelmének alkalmazási körét.
                  
               
                     (5)
                  
                  
                     Svédország az indokolással ellátott kérelmével elsősorban felhatalmazást szeretne kapni arra, hogy az (EU) 2021/267 rendelet 2. cikkének (1) és (3) bekezdése alkalmazásában az említett rendelet 2. cikkének (1) bekezdésében meghatározott, 2020. szeptember 1. és 2021. június 30. közötti időszakot hat hónappal meghosszabbítsa; másodsorban pedig felhatalmazást szeretne kapni arra, hogy az említett rendelet 2. cikkének (5) bekezdésében meghatározott, 2020. szeptember 1. és 2021. június 30. közötti időszakot hat hónappal meghosszabbítsa; végül pedig felhatalmazást szeretne kapni arra, hogy az (EU) 2021/267 rendelet 2. cikkének (1), (3) és (5) bekezdésében meghatározott 10 hónapos időszakot hat hónappal meghosszabbítsa, noha csak az időszakos továbbképzés elvégzésére és annak tanúsítására, a 95. harmonizált uniós kód jelölésére, valamint azon gépjárművezetői képesítési igazolványok megújítására alkalmazandóan, amelyek az említett rendelkezés értelmében egyébként 2020. szeptember 1. és 2021. június 30. között jártak volna le vagy járnának le.
                  
               
                     (6)
                  
                  
                     A Svédország által szolgáltatott információk szerint a továbbképzés elvégzése és annak tanúsítása, a 95. harmonizált uniós kód jelölése és a gépjárművezetői képesítési igazolványok megújítása Svédországban 2021. június 30. után valószínűleg kivitelezhetetlen marad azon intézkedések miatt, amelyeket az ország a Covid19 terjedésének megelőzése vagy megfékezése érdekében hozott.
                  
               
                     (7)
                  
                  
                     Ezen intézkedések közül, amelyek Svédország szerint jelentősen korlátozzák a járművezetők képzésére szolgáló kapacitást az év végéig, Svédország legfeljebb nyolcra korlátozta azon személyek számát, akik az egyes továbbképzéseken egyidejűleg jelen lehetnek. E tagállam szerint ennek az intézkedésnek a járművezetők képzésére szolgáló kapacitás hiányához kell vezetnie, aminek következtében nem lehet megújítani a 2020. szeptember 1. és 2021. június 30. között lejáró összes szakmai alkalmassági bizonyítványt.
                  
               
                     (8)
                  
                  
                     A Svédország által szolgáltatott információk szerint a tagállamban érvényes szakmai alkalmassági bizonyítványok csaknem felét a 2021. március 1. és december 31. közötti időszakban kell megújítani, ami az összesen 190 000 CPC-ből 85 000-nek felel meg. A svéd hatóságok előzetes becslése szerint azonban a Covid19 terjedésének megfékezése érdekében hozott intézkedések miatt a képzési kapacitásukat havi mintegy 4 000–6 000 főre korlátozzák.
                  
               
                     (9)
                  
                  
                     Svédország szerint még ha a továbbképzéseket teljes sebességgel és teljes lehetséges kapacitással végzik is, minden egyes hónapban járművezetők ezrei nem tudnák elvégezni a szükséges továbbképzést. Emellett az oktatók és a járművezetők betegszabadságainak magas száma valószínűleg befolyásolja ezeket a becsléseket, mivel Svédország nem engedélyezi számukra, hogy részt vegyenek a továbbképzéseken, ha bármilyen típusú Covid19-tünetet észlelnek.
                  
               
                     (10)
                  
                  
                     A Svédország által szolgáltatott információk szerint a kapacitáskorlátozások miatt 2021 márciusában legalább 1 000 szakmai alkalmassági bizonyítványt nem lehetett kiállítani, míg 2021 áprilisában legalább 5 000 szakmai alkalmassági bizonyítványt nem lehetett kiállítani. Ezek a számok a következő hónapokban várhatóan tovább fognak emelkedni, mivel a megújítandó szakmai alkalmassági bizonyítványok száma meredeken nő. A svéd hatóságok becslései szerint 2021 júliusában várhatóan 9 500 szakmai alkalmassági bizonyítvány jár le – ez a becslés nem veszi figyelembe azokat a szakmai alkalmassági bizonyítványokat, amelyek érvényességét az (EU) 2020/698 rendelet vagy az (EU) 2021/267 rendelet alkalmazásával már meghosszabbították. Ennek következtében Svédország nem számít arra, hogy az összes lejáró szakmai alkalmassági bizonyítvány megújítására marad képzési kapacitás.
                  
               
                     (11)
                  
                  
                     Különösen problematikus a helyzet a C1, C1+E, C vagy C+E kategóriájú engedéllyel rendelkező, áruk szállítására érvényes szakmai alkalmassági bizonyítványokkal rendelkező járművezetők továbbképzése tekintetében. A Svédország által rendelkezésre bocsátott információk szerint e gépjárművezetők közül sokan a 2003/59/EK irányelv 4. cikke szerinti szerzett jogként szereztek szakmai alkalmassági bizonyítványt. A 2003/59/EK irányelv 8. cikkének (2) bekezdése értelmében Svédország úgy határozott, hogy az érintett járművezetőknek hét év eltelte után első tanfolyamon vagy továbbképzésen kell részt venniük az irányelv szerint. Ennek eredményeként a szerzett jogként szerzett szakmai alkalmassági bizonyítványok közül soknak lejárt a lejárati ideje, és 2016 szeptemberében megújították őket öt évre. Az említett szakmai alkalmassági bizonyítványok érvényessége ezért 2021 szeptemberében fog lejárni.
                  
               
                     (12)
                  
                  
                     A Svédország által rendelkezésre bocsátott információk szerint ez a tagállam még mindig a Covid19-világjárvány harmadik hullámának közepén van. Ezenkívül a vakcina bevezetése Svédország számos részén a vártnál lassabban halad. A 2021. május 19-i adatok szerint a lakosság 40,7 %-a kapta meg az első dózist, és csak 12,6 %-uk kapott második dózist. Ezért nem világos, hogy mikor fog enyhülni a helyzet, mikor fogják megszüntetni vagy enyhíteni a Covid19 terjedésének megakadályozása vagy megfékezése érdekében hozott intézkedéseket, és következésképpen mikor állítható vissza a képzési kapacitás a normális szintre.
                  
               
                     (13)
                  
                  
                     A Svéd Közegészségügyi Ügynökség által készített jelenlegi terv alapján a Covid19 terjedésének stabilizálódásakor enyhíteni kell azon a korlátozáson, hogy beltéren legfeljebb nyolc fő tartózkodhat együtt, és ezt a létszámot 50 főre kell emelni. Még mindig nincs azonban konkrét időpont arra, hogy a korlátozások enyhítésére mikor kerülhet sor, mivel ez a világjárvány svédországi alakulásától függ majd. Ráadásul a korlátozások enyhítése még mindig nem tenné lehetővé a képzési kapacitás helyreállítását, mivel számos képzési létesítmény esetében általában körülbelül 300 személy érintett.
                  
               
                     (14)
                  
                  
                     Svédország úgy véli, hogy nincs elegendő, szakmai alkalmassági bizonyítvánnyal rendelkező járművezető. Svédország szerint egy közelmúltbeli felmérés keretében a svéd fuvarozási vállalkozások 49 %-a tapasztalt nehézségeket a járművezetők toborzása terén. Míg a Svédországban alkalmazandó korlátozások megnehezítik az új járművezetők képzését, az ország azzal a veszéllyel szembesül, hogy jelentős gépjárművezető-hiány alakul ki, amennyiben a szakmai alkalmassági bizonyítványaik további meghosszabbítása nem lehetséges.
                  
               
                     (15)
                  
                  
                     A Svédország által szolgáltatott információk alapján meg kell hosszabbítani az (EU) 2021/267 rendelet 2. cikkének (1), (3) és (5) bekezdésében meghatározott 10 hónapos időszakot annak biztosítása érdekében, hogy Svédország rendelkezzen az összes szükséges továbbképzés lefolytatásához szükséges kapacitással. Svédország azonban úgy véli, hogy nincs szükség az említett cikkekben meghatározott 10 hónapos időszakok meghosszabbítására, amennyiben azok a továbbképzésekre és azok tanúsítására, a 95. harmonizált uniós kód jelölésére, valamint azon gépjárművezetői képesítési igazolványok megújítására vonatkoznak, amelyek egyébként a 2021. július 1. és 2021. december 31. közötti új meghosszabbított időszakban járnának le.
                  
               
                     (16)
                  
                  
                     Svédország szerint a legfeljebb megengedett időszakok hat hónappal való meghosszabbításának kérelmezését a fent leírtaknak megfelelően a továbbképzések igen jelentős elmaradásának felhalmozódása indokolja. A még megújításra váró szakmai alkalmassági bizonyítványok száma a szokásosnál jóval magasabb, és Svédország nem tervezi, hogy az év vége előtt visszatérne a szokásosan várt számokhoz. Ezen túlmenően e tagállam szerint az őszi időszakban várhatóan nagy lesz a továbbképzés iránti kereslet.
                  
               
                     (17)
                  
                  
                     Svédország szerint a szóban forgó továbbképzések 35 órát tesznek ki, és a Svédországban szakmai alkalmassági bizonyítvánnyal rendelkező gépjárművezetők túlnyomó többsége úgy dönt, hogy ezeket a képzéseket öt különböző részre osztja. Ez azt jelenti, hogy azon járművezetők egyértelmű többsége, akiknek a szakmai alkalmassági bizonyítványát az év végéig meg kell újítani, már 28 órát teljesített a képzésből, és csak 7 óra maradt hátra. Svédország szerint ráadásul többnyire tapasztalt gépjárművezetőkről van szó, akik már elvégezték szabályozott továbbképzésük nagy részét. A kért meghosszabbítás nem vezet a közlekedés biztonsága és védelme szempontjából aránytalan kockázatokhoz.
                  
               
                     (18)
                  
                  
                     Svédország számára tehát felhatalmazást kell adni arra, hogy az (EU) 2021/267 rendelet 2. cikkének (1) bekezdése és (3) bekezdése alkalmazásában a 2. cikk (1) bekezdésében meghatározott, valamint a 2. cikk (5) bekezdésében meghatározott, 2020. szeptember 1. és 2021. június 30. közötti időszakot hat hónappal meghosszabbítsa.
                  
               
                     (19)
                  
                  
                     Svédország számára arra is felhatalamzást kell adni, hogy az (EU) 2021/267 rendelet 2. cikkének (1), (3) és (5) bekezdésében meghatározott 10 hónapos időszakokat hat hónappal meghosszabbítsa, amennyiben ezek csak az időszakos továbbképzés elvégzésére és annak tanúsítására, a 95. harmonizált uniós kód jelölésére, valamint azon gépjárművezetői képesítési igazolványok megújítására alkalmazandók, amelyek egyébként 2020. szeptember 1. és 2021. június 30. között jártak volna le vagy járnának le.
                  
               
                     (20)
                  
                  
                     Svédország hozzájárult ahhoz, hogy e határozat elfogadására és az erről szóló értesítésre angol nyelven kerüljön sor,
                  
               ELFOGADTA EZT A HATÁROZATOT:
         
            1. cikk
            Svédország felhatalmazást kap arra, hogy az (EU) 2021/267 rendelet 2. cikkének (1), (3) és (5) bekezdésében meghatározott időszakokat az alábbiak szerint meghosszabbítsa:
            
                        a)
                     
                     
                        az (EU) 2021/267 rendelet 2. cikke (1) és (3) bekezdésének alkalmazásában az említett rendelet 2. cikkének (1) bekezdésében meghatározott, 2020. szeptember 1. és 2021. június 30. közötti időszak hat hónappal meghosszabbodik;
                     
                  
                        b)
                     
                     
                        az említett rendelet 2. cikkének (5) bekezdésében meghatározott, 2020. szeptember 1. és 2021. június 30. közötti időszak hat hónappal meghosszabbodik; valamint
                     
                  
                        c)
                     
                     
                        az említett rendelet 2. cikkének (1), (3) és (5) bekezdésében meghatározott 10 hónapos időszak hat hónappal meghosszabbodik; noha csak az időszakos továbbképzés elvégzésére és annak tanúsítására, a 95. harmonizált uniós kód jelölésére, valamint azon gépjárművezetői képesítési igazolványok megújítására alkalmazandóan, amelyek egyébként 2020. szeptember 1. és 2021. június 30. között jártak volna le vagy járnának le.
                     
                  
         
            2. cikk
            Ennek a határozatnak a Svéd Királyság a címzettje.
         
         
            Kelt Brüsszelben, 2021. június 30-án.
            
               
                  a Bizottság részéről
               
               Adina-Ioana VĂLEAN
               
                  a Bizottság tagja
               
            
         
         
            (1)  HL L 60., 2021.2.22, 1. o.
         
         
            (2)  Az Európai Parlament és a Tanács 2003/59/EK irányelve (2003. július 15.) egyes közúti árufuvarozást vagy személyszállítást végző járművek vezetőinek alapképzéséről és továbbképzéséről, valamint a 3820/85/EGK tanácsi rendelet és a 91/439/EGK, illetve a 76/914/EGK tanácsi irányelv módosításáról (HL L 226., 2003.9.10., 4. o.).